钦定古今图书集成/明伦汇编/皇极典/第001卷 > 《书经》 > 《洪范》
## 钦定古今图书集成/明伦汇编/皇极典/第001卷 > 《书经》 > 《洪范》

五、《皇极》：“皇建其有极。敛时五福，用敷锡厥庶民。惟时
厥庶民于汝极，锡汝保极。”

〈蔡传〉皇，君，建立也。极犹北极之极，至极之义，标准之名，中立而四方之所取正焉者也。言人君当尽人伦之至，语父子则极其亲，而天下之为父子者于此取则焉；语夫妇则极其别，而天下之为夫妇者于此取则焉；语兄弟则极其爱，而天下之为兄弟者于此取则焉。以至一事一物之接，一言一动之发，无不极其义理之当然，而无一毫过不及之差，则极建矣。极者福之本，福者极之效。极之所建，福之所集也。人君集福于上，非厚其身而已，用敷其福以与庶民，使人人观感而化，所谓“敷锡”也。当时之民亦皆于君之极与之保守，不敢失坠，所谓“锡保”也。言皇极君民所以相与者如此也。〈大全〉朱子曰：“皇指人君。极便是指其身，为天下做个样子。极有凑会之义，所谓‘三十辐共一毂，敛福锡民’”，圣人亦岂别有福以锡之？只取则于此，各正其身，顺理而行，则为福也。《孟子》谓“君仁莫不仁”，亦此意。皇者，君之称也。极者至极之义，标准之名，常在物之中央，而四外望之以取正焉者也。故以极为在中之准的则可，而便训极为中则不可。若北辰之为天极，脊栋之为屋极，其义皆然。而《礼》所谓“民极”，《诗》所谓“四方之极”者，于皇极之义为尤近。今以余说推之，则人君以眇然之身，履至尊之位，四方辐辏，面内而环观之，必有天下之绝德，而后可以立至极之标准。故必顺五行，敬五事，以修其身；厚八政，协五纪，以齐其政，然后至极之标准，卓然有以立乎天下之至中，使夫面内而环观者，莫不于是而取则焉。语其仁，则极天下之仁而天下之为仁者莫能加也；语其孝，则极天下之孝而天下之为孝者莫能尚也，是则所谓“皇极”者也。由是而权之以三德，审之以卜筮，验其休咎于天，考其祸福于人，如挈裘领，岂有一毛之不顺哉？此《洪范》之畴所以虽本于五行，究于福极，而必以皇极为之主也。“皇建其有极”云者，则以言夫人君以其一身而立至极之标准于天下也。“敛时五福，用敷锡厥庶民”云者，则以言夫人君能建其极，则为五福之所聚，而又有以使民观感而化焉，则是又能布此福而与其民也。“惟时厥庶民于汝极”，“锡汝保极”云者，则以言夫民视君以为至极之标准而从其化，则是复以此福还锡其君，而使之长为至极之标准也。

凡厥庶民，无有淫朋，人无有比德，《惟皇作极》。

〈蔡传〉言庶民与有位之人，而无淫朋比德者，惟君为之极，而使之有所取正耳。重言君不可以不建极也。

凡厥庶民，有猷有为有守，汝则念之。不协于极，不罹
于咎，皇则受之，而康而色，曰“予攸好德。”汝则锡之福，
时人斯其惟皇之极。

〈大全〉陈氏《雅言》曰：“时人”，即指上三等之人言。广收乐育，使皆知所以自勉，则人莫不观感兴起，因其所已能而益勉进其未至，皆归于皇之极矣。

又

“无偏无陂”，遵王之义。无有作好，遵王之道。无有作恶，
遵王之路。无偏无党，王道荡荡。无党无偏，王道平平。
无反无侧，王道正直。“会其有极，归其有极。”

〈蔡传〉王之义，王之道，王之路，《皇极》之所由行也。荡荡，广远也。“平平”，平易也。“正直”，不偏邪也。“皇极”，正大之体也。“遵义、遵道、遵路”，会其极也。“荡荡、平平”，正直归

其极也，会者合而来也；归者来而至也。〈《大全》。〉朱子曰：“以言夫天下之人皆不敢徇其己之私，以从乎上之化，而会归乎至极之标准也。盖偏陂好恶者，己私之生于心者也。偏党反侧者，己私之见于事者也。王之义，王之道，王之路，上之化也，所谓皇极者也。遵义遵道遵路，方会其极也。荡荡平平，正直则已归极矣。”

曰“《皇极》之敷言，是彝是训，于帝其训。”

〈蔡传〉《敷言》，上文敷衍之言也。言人君以极之理而反复推衍为言者，是天下之常理，是天下之大训，非君之训也，天之训也。〈大全〉朱子曰：“以言夫人君以身立极而布命于下，则其所以为常、为教者，皆天之理，而不异乎上帝之降衷也。”

凡厥庶民，极之敷言，是训是行，以近天子之光，曰：“天
子作民父母，以为天下王。”

〈大全〉朱子曰：“天子作民父母，以为天下王云者，则以言夫人君能立至极之标准，所以能作亿兆之父母而为天下之王也。不然则有其位无其德，不足以首出庶物，统御人群，而履天下之极尊矣。”